登師姑巖見城中大閲恍如陣蟻因思舊從戎吏亦其中之一蟻感而遂賦
作者：蒲壽宬
朝代：宋

paragraphs: 晨起捫層巔，蒼茫見塵市。
鼙鼓生逺陴，壺蠭在幽耳。
遥知細柳屯，于時閲軍士。
俯彼萬鎧羣，微哉一窖蟻。
初集如慕羶，俄擁如聚米。
或圓如旋磨，或方如緣几。
隠隠床下聲，牛鬬差可擬。
未熟黄粱間，忽憶大槐裏。
昔在羣蟻中，不知蟻是已。
長揖謝孫穰，微笑辭翦起。
蠻觸胡爲哉，鷄蟲今已矣。
醉眼未醒時，此真尺與咫。
更陟最上頭，須彌亦芥子。